cometadata/datacite-titles-descriptions-related-identifiers huggingface dataset:
DOI: 10.14457/tu.the.2017.523
title: กลยุทธ์การพัฒนาธุรกิจนำเที่ยวต่างประเทศสำหรับผู้สูงอายุ ในเขตกรุงเทพมหานคร

description: ปัจจุบันสัดส่วนประชากรผู้สูงอายุทั่วโลกได้เพิ่มจำนวนสูงขึ้นเรื่อย ๆ จากหลายปัจจัย อันได้แก่ ความก้าวหน้าทางการแพทย์ อัตราการเกิดของประชากรต่ำลง เป็นต้น สำหรับประเทศไทยมีการคาดการณ์ว่าจะเป็นสังคมผู้สูงอายุอย่างสมบูรณ์ในปี พ.ศ. 2564 โดยจะมีสัดส่วนประชากรอายุ 60 ปีขึ้นไปร้อยละ 20 และปี พ.ศ. 2574 จะเป็นสังคมสูงอายุระดับสุดยอด สัดส่วนประชากรอายุ 60 ปีขึ้นไปร้อยละ 28 ดังนั้นกลุ่มประชากรสูงอายุจะเป็นกลุ่มผู้บริโภคสินค้าและบริการที่นับจะมีความสำคัญขึ้นเรื่อย ๆ ในอนาคต โดยผู้สูงอายุส่วนใหญ่จะใช้ชีวิตช่วงหลังเกษียณอายุงานประกอบกิจกรรมต่าง ๆ โดยเฉพาะกิจกรรมสันทนาการ และการเดินทางท่องเที่ยวเพื่อการพักผ่อน จึงเป็นกลุ่มที่มีความต้องการใช้บริการธุรกิจนำเที่ยวต่างประเทศออกไปท่องเที่ยวในประเทศต่าง ๆ เพื่อพักผ่อนหย่อนใจ และเป็นการให้รางวัลแก่ชีวิต การแบ่งส่วนตลาดของนักท่องเที่ยวสูงอายุที่ใช้บริการธุรกิจนำเที่ยวต่างประเทศอาจแบ่งได้ตามลักษณะของประชากรศาสตร์ ภูมิศาสตร์ จิตวิทยา และพฤติกรรมศาสตร์ แต่เนื่องจากการท่องเที่ยวเกี่ยวข้องกับการประกอบกิจกรรม ความชอบ และความสนใจ การแบ่งส่วนตลาดตามหลักจิตวิทยาจึงได้รับความนิยม  อย่างไรก็ดีตลาดนักท่องเที่ยวสูงอายุค่อนข้างเข้าถึงได้ยาก เนื่องจากนักท่องเที่ยวสูงอายุมีความต้องการที่แน่นอนและจะพิจารณาสินค้าและบริการต่าง ๆ อย่างถี่ถ้วน ประกอบกับการตัดสินใจเลือกบริการธุรกิจนำเที่ยวต่างประเทศของผู้สูงอายุอาจทำด้วยตนเองหรือบุตรหลานตัดสินใจให้ จึงเป็นตลาดที่มีความซับซ้อน ปัจจุบันธุรกิจนำเที่ยวต่างประเทศยังไม่ได้มีการวางตำแหน่งผลิตภัณฑ์ที่เหมาะสำหรับผู้สูงอายุโดยเฉพาะ ทำให้ผู้วิจัยสนใจที่จะศึกษากลยุทธ์ทางการตลาดที่ส่งผลต่อความพึงพอใจในการใช้บริการธุรกิจนำเที่ยวต่างประเทศของผู้สูงอายุชาวไทยในเขตกรุงเทพฯ เพื่อนำมาพัฒนากลยุทธ์ทางการตลาดที่เหมาะสม ทำให้ผู้ประกอบการธุรกิจนำเที่ยวต่างประเทศสามารถ นำมาสร้างจุดแข็งให้แตกต่างจากคู่แข่งที่มีจำนวนมากในปัจจุบัน ไม่ว่าจะในเรื่องการจัดโปรแกรมการเดินทาง รูปแบบการให้บริการและราคา เพื่อที่ผู้บริโภคกลุ่มนี้เกิดความพึงพอใจในการใช้บริการนำเที่ยวต่างประเทศของตนบทความวิจัยนี้ ต้องการศึกษาระดับความสำคัญของกลยุทธ์ทางการตลาด (7Ps) ที่ส่งผลต่อความพึงพอใจของนักท่องเที่ยวสูงอายุชาวไทยในเขตกรุงเทพฯในการใช้บริการธุรกิจนำเที่ยวต่างประเทศ ซึ่งประกอบด้วย ปัจจัยด้านผลิตภัณฑ์ (Product) ปัจจัยด้านราคา (Price) ปัจจัยด้านช่องทางการจัดจำหน่าย (Place) ปัจจัยด้านการส่งเสริมการตลาด (Promotion) ปัจจัยด้านบุคคล (People) ปัจจัยด้านกายภาพ (Physical Evidence) และปัจจัยด้านกระบวนการ (Process) และเพื่อเปรียบเทียบระดับความสำคัญของกลยุทธ์ทางการตลาดที่ส่งผลต่อความพึงพอใจของนักท่องเที่ยวสูงอายุชาวไทยในเขตกรุงเทพฯต่อการใช้บริการธุรกิจนำเที่ยวต่างประเทศ จำแนกตามข้อมูลส่วนบุคคล ได้แก่ เพศ อายุ สถานภาพครอบครัว ระดับการศึกษา รายได้เฉลี่ยต่อเดือน อาชีพ และความถี่ในการท่องเที่ยวต่างประเทศ เพื่อนำผลการวิจัยมากำหนดกลยุทธ์ทางการตลาดเพื่อพัฒนาธุรกิจนำเที่ยวต่างประเทศสำหรับผู้สูงอายุชาวไทย ในเขตกรุงเทพฯ โดยประชากรที่ใช้ในการศึกษาสำหรับงานวิจัยนี้ คือ ผู้สูงอายุที่มีอายุตั้งแต่ 55 ปีขึ้นไป ที่อาศัยอยู่ในกรุงเทพฯ และเคยใช้บริการบริษัททัวร์นำเที่ยวต่างประเทศในระยะเวลาไม่เกิน 3 ปีที่ผ่านมา จำนวนไม่ต่ำกว่า 405 คน โดยเก็บข้อมูลตัวอย่างโดยการใช้แบบสอบถาม ระยะเวลาในการดำเนินการตั้งแต่เดือนกุมภาพันธ์ ถึงมีนาคม 2561
DOI: 10.14457/tu.the.2017.525
title: ปัจจัยที่ส่งผลต่อการตัดสินใจในการเลือกใช้ยาของแพทย์

description: ยารักษาโรคเป็นหนึ่งในปัจจัยสี่ที่มีความสำคัญในชีวิต ที่ช่วยบรรเทา รักษา หรือป้องกันโรคและความเจ็บป่วยของมนุษย์ ซึ่งช่วยให้มนุษย์สามารถมีชีวิตที่ยืนยาวและมีคุณภาพชีวิตที่ดีขึ้นในและในปัจจุบันได้มีการพัฒนาและวิจัยยาอย่างต่อเนื่อง เพื่อให้ออกฤทธิ์จำเพาะเจาะจงกับเซลล์เป้าหมายและโรคมากขึ้น เพื่อเพิ่มประสิทธิภาพในการรักษาและลดอาการข้างเคียง จึงทำให้เกิดการแข่งขันในอุตสาหกรรมยามากขึ้น ซึ่งบริษัทผู้ผลิตยาต้นแบบจำเป็นต้องคิดค้น วิจัยและพัฒนายาใหม่ๆ  ทำกิจกรรมส่งเสริมทางการตลาดและเพิ่มการเข้าถึงยาของคนไข้ รวมถึงทำกิจกรรมทางการตลาดเพื่อตอบสนองความต้องการของแพทย์ วัตถุประสงค์ของงานวิจัยนี้ต้องการศึกษาปัจจัยที่ส่งผลต่อการตัดสินใจในการเลือกใช้ยาของแพทย์ โดยใช้ปัจจัยส่วนประสมทางการตลาด ได้แก่ ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย ปัจจัยด้านการส่งเสริมการตลาด ปัจจัยด้านบุคคล ปัจจัยด้านกายภาพ และปัจจัยด้านกระบวนการ รวมถึงปัจจัยทางด้านประชากรศาสตร์ ได้แก่  อายุ ระดับสถานบริการสุขภาพ ประเภทของแพทย์และแผนกการตรวจรักษา เพื่อเป็นข้อมูลในการวิเคราะห์ประกอบการตัดสินใจ ใช้ในการพัฒนากลยุทธ์ในการแข่งขันในธุรกิจยาและเวชภัณฑ์ รวมถึงพิจารณาแนวโน้มและความต้องการของผู้บริโภคในอนาคต เพื่อปรับปรุงและพัฒนาผลิตภัณฑ์ให้สอดคล้องกับความต้องการของผู้บริโภคอย่างแท้จริง ซึ่งกลุ่มประชากรในงานวิจัยนี้ คือ แพทย์ประจำบ้าน แพทย์ประจำบ้านต่อยอด แพทย์เวชศาสตร์ครอบครัว และแพทย์ผู้เชี่ยวชาญด้านต่างๆ ที่ใช้ยาต้นแบบ โดยทำการสำรวจผ่านแบบสอบถามและได้รับข้อมูลตอบกลับทั้งหมด 420 ชุดผลการวิจัยพบว่ามีปัจจัยที่มีอิทธิพลต่อการตัดสินใจเลือกใช้ยาของแพทย์มี 3 ปัจจัย โดยเรียงลำดับจากมากไปน้อย คือ ปัจจัยด้านกิจกรรมส่งเสริมการขาย ซึ่งประกอบด้วยบริษัทยามีการสนับสนุนงานประชุมวิชาการแก่แพทย์อย่างสม่ำเสมอ มีการส่งเสริมการขายที่น่าสนใจ เช่น จัดนิทรรศการแสดงผลิตภัณฑ์ จัดงานให้ความรู้แก่คนไข้ มีการแจกของย้ำตราสินค้า (Gimmicks) อย่างสม่ำเสมอ มีตัวอย่างยาให้ทดลองใช้ทุกครั้ง และมีส่วนลดและส่วนแถมในการซื้อยาที่น่าสนใจปัจจัยด้านผู้แทนเวชภัณฑ์ ซึ่งประกอบไปด้วยประกอบด้วย ผู้แทนยามีความรู้ในยาที่ขายเป็นอย่างดี ผู้แทนยามีความสามารถในการให้ข้อมูลที่ชัดเจนและถูกต้อง ผู้แทนยามีบุคลิกภาพที่ดีและมีความน่าเชื่อถือ ผู้แทนยามีการเข้าพบอย่างสม่ำเสมอ ผู้แทนยามีมนุษยสัมพันธ์ที่ดี และผู้แทนยาสามารถจัดการกับปัญหาเฉพาะหน้าได้เป็นอย่างดี และปัจจัยด้านลักษณะทางกายภาพและกระบวนการให้บริการ ซึ่งประกอบไปด้วย ผู้แทนยาที่แต่งกายสุภาพ สะอาด สื่อสิ่งพิมพ์ในการให้ข้อมูลที่สวยงามและมีข้อมูลที่ครบถ้วน การบริการของบริษัทยาที่มีประสิทธิภาพ การติดต่อสื่อสารกับบริษัทยาที่สะดวกรวดเร็ว รวมถึงการขนส่งและการจัดส่งยาที่ถูกต้อง ทันเวลาสำหรับด้านประชากรศาสตร์พบว่าแพทย์ที่มีอายุและแผนกการรักษาที่แตกต่างกัน มีระดับการตัดสินใจในการเลือกใช้ยาที่แตกต่างกัน โดยพบว่าช่วงอายุ 31 – 35 ปี มีค่าเฉลี่ยในการตัดสินใจเลือกใช้ยาที่น้อยกว่ากลุ่มอายุที่มากกว่า 41 ปีขึ้นไป และแผนกกุมารเวชมีระดับการตัดสินใจในการเลือกใช้ยาที่น้อยกว่าแผนกโสต ศอ นาสิกและแผนกอื่นๆ อย่างมีนัยสำคัญนอกจากนั้นยังมีแผนกสูตินรีเวชที่ระดับการตัดสินใจในการเลือกใช้ยาที่น้อยกว่าแผนกอื่นๆ เช่นเดียวกัน ส่วนในด้านของระดับสถานบริการและประเภทของแพทย์พบว่า ระดับสถานบริการและประเภทของแพทย์ที่แตกต่างกันไม่ได้ส่งผลต่อการตัดสินใจในการเลือกใช้ยาของแพทย์ที่แตกต่างกัน
DOI: 10.14457/tu.the.2017.526
title: ปัจจัยที่มีอิทธิพลต่อการออมและพฤติกรรมการออมของคน Gen Y

description: ปัจจุบันประเทศไทยกำลังกำลังมีการเปลี่ยนแปลงด้านโครงสร้างประชากรเข้าสู่สังคมผู้สูงอายุ สิ่งสำคัญประการหนึ่งในการเตรียมตัวรับมือกับการเปลี่ยนนี้คือการวางแผนทางด้านการเงิน ดังนั้นการออมและสร้างความมั่งคั่งจึงเป็นสิ่งสำคัญที่ต้องเริ่มตั้งแต่ในวัยทำงาน หากแต่ในปัจจุบันสื่อต่างๆ มีรายงานเกี่ยวกับเรื่องการเงินของคน Gen Y ว่ามักมีพฤติกรรมเป็นหนี้มาก ไม่มีเงินออม ไม่ให้และความสำคัญกับเรื่องการออม ซึ่งอาจส่งผลให้ในอนาคตไม่สามารถมีเงินเพียงพอที่จะใช้จ่ายในยามเกษียณได้ อาจต้องพึ่งพาระบบสวัสดิการของรัฐซึ่งต้องรองรับคนจำนวนมาก และในด้านหนึ่งก็จะมีผลกระทบกับความสามารถในการผลิตและการเจริญเติบโตทางเศรษฐกิจ และส่งผลต่อเสถียรภาพของระบบเศรษฐกิจของประเทศด้วย ดังนั้นเรื่องความรู้ทางด้านการเงิน การออม และความตระหนักเกี่ยวกับการวางแผนการเงินเพื่อการเกษียณอายุ จึงเป็นสิ่งสำคัญสำหรับคน Gen Yงานวิจัยนี้มีวัตถุประสงค์เพื่อศึกษาลักษณะและพฤติกรรมการออม ระดับทักษะทางการเงิน และศึกษาความสัมพันธ์ระหว่างปัจจัยต่างๆ กับการออมของคน Gen Y โดยอ้างอิงแนวคำถามระดับทักษะทางการเงินของ OECD และธนาคารแห่งประเทศไทย โดยงานวิจัยนี้เป็นงานวิจัยแบบประยุกต์ กลุ่มตัวอย่างเป็นกลุ่มคน Gen Y วัยทำงาน คือมีอายุตั้งแต่ 22-37 ปี ใน พ.ศ. 2561 การดำเนินการวิจัยประกอบด้วยการวิจัยเชิงปริมาณ เก็บข้อมูลโดยแบบสอบถามจากกลุ่มตัวอย่างจำนวน 400 ตัวอย่าง เพื่อนำมาหาความสัมพันธ์และทดสอบสอบสมมติฐานที่เกี่ยวกับการออม และการสัมภาษณ์กลุ่มตัวอย่างจำนวน 5 คน เพื่อขยายผลและประกอบกับการวิจัยเชิงปริมาณผลการวิจัยสรุปได้ว่าคะแนนระดับการออมของกลุ่มตัวอย่างอยู่ในระดับการออมปานกลาง มีคะแนนความรู้ทางการเงิน พฤติกรรมทางการเงิน และทัศนคติทางการเงินอยู่ในระดับสูง มีระดับความตระหนักรับรู้เกี่ยวกับการวางแผนเกษียณอายุในระดับสูงมาก ในด้านความสัมพันธ์ระหว่างระดับรายได้กับพฤติกรรมการออมพบว่ามีความสัมพันธ์กับการจัดสรรเงินออม ขนาดของเงินออม สัดส่วนเงินออม ปัจจัยที่ใช้พิจารณารูปแบบการออม และวัตถุประสงค์การออม ในด้านความสัมพันธ์ระว่างอาชีพพบว่ามีความสัมพันธ์กับการจัดสรรเงินออม สัดส่วนเงินออม และวัตถุประสงค์การออม สำหรับปัจจัยที่ส่งผลต่อระดับการออมของคน Gen Y พบว่า พฤติกรรมทางการเงิน ความรู้ทางการเงิน ความตระหนักรับรู้เกี่ยวกับการวางแผนเกษียณอายุ และทัศนคติทางการเงิน (เรียงลำดับตามค่าสัมประสิทธิ์การถดถอย) มีผลต่อระดับการออมของคน Gen Y อย่างมีนัยสำคัญทางสถิติ
DOI: 10.14457/tu.the.2017.527
title: ปัจจัยที่ส่งผลต่อความพึงพอใจในการทำงานของพนักงานการไฟฟ้านครหลวง จังหวัดกรุงเทพมหานคร

description: การไฟฟ้านครหลวง เป็นรัฐวิสาหกิจประเภทธุรกิจสาธารณูปโภคสาขาพลังงาน ซึ่งที่ผ่านมา การไฟฟ้านครหลวงมีการรับสมัครพนักงานใหม่เข้าบรรจุเฉลี่ยประมาณ 400 คนต่อปี ซึ่งมีผู้สนใจสมัครจำนวนมาก เนื่องจากเป็นองค์กรที่มีชื่อเสียง มีความมั่นคง และมีสวัสดิการที่ดี แต่อย่างไรก็ตาม หากพิจารณาข้อมูลย้อนหลัง 15 ปี ก็พบว่าอัตราการลาออกของพนักงานเริ่มสูงขึ้นอย่างต่อเนื่อง ซึ่งปัญหาการลาออกทำให้องค์กรมีค่าใช้จ่ายเพิ่มขึ้นจำนวนมาก ทั้งค่าใช้จ่ายในการสรรหา คัดเลือกพนักงาน และค่าใช้จ่ายในการฝึกอบรมพนักงาน ดังนั้นสิ่งที่สำคัญและเป็นส่วนหนึ่งที่ทำให้องค์กรประสบความสำเร็จ คือ บุคลากรในองค์กร เพราะการที่องค์กรจะเติบโตและเจริญก้าวหน้าได้นั้น จะต้องมีพนักงานที่มีความสามารถ มีความร่วมมือ และเสียสละในการทำงานให้กับองค์กรได้อย่างมีประสิทธิภาพ สิ่งเหล่านี้จะเกิดขึ้นเมื่อพนักงานมีความพึงพอใจในการทำงาน นอกจากนี้ ความพึงพอใจในการทำงานของพนักงานที่เพิ่มขึ้น จะทำให้แนวโน้มในการลาออกจากงานลดลง งานวิจัยนี้จึงมีวัตถุประสงค์เพื่อนำข้อมูลที่ได้จากการวิเคราะห์ไปเป็นแนวทางในการวางแผนจัดสรรงบประมาณที่มีผลต่อระดับความพึงพอใจในการทำงานของพนักงานให้เหมาะสมและเกิดประสิทธิภาพสูงสุด โดยกลุ่มประชากรที่ใช้ในการวิจัยครั้งนี้ คือ พนักงานการไฟฟ้านครหลวงที่ปฏิบัติงานในเขตและสาขาย่อยที่อยู่ในจังหวัดกรุงเทพมหานคร โดยไม่จำกัดเพศ อายุ สถานภาพ ระดับการศึกษา รายได้ และระยะเวลาในการทำงาน และได้นำแนวคิดและปัจจัยด้านต่างๆ ได้แก่ แนวคิดและทฤษฎีเกี่ยวกับความพึงพอใจ และแนวคิดเกี่ยวกับลักษณะทางประชากรศาสตร์ มาเป็นกรอบแนวคิดในการวิจัยครั้งนี้ โดยผู้วิจัยได้เลือกใช้แบบสอบถามเป็นเครื่องมือในการเก็บรวบรวมข้อมูลและใช้โปรแกรมสำเร็จรูปในการวิเคราะห์ผลผลการวิจัย พบว่า ปัจจัยที่ส่งผลต่อความพึงพอใจในการทำงานของพนักงานการไฟฟ้านครหลวง จังหวัดกรุงเทพมหานคร มากที่สุด คือ ปัจจัยด้านเงินเดือนและสวัสดิการ รองลงมา คือ ปัจจัยด้านลักษณะของงาน ปัจจัยด้านความมั่นคงในการทำงาน ปัจจัยด้านความสัมพันธ์กับเพื่อนร่วมงาน และผู้บังคับบัญชา ปัจจัยด้านสภาพแวดล้อมในการทำงาน และปัจจัยด้านความก้าวหน้าในการทำงาน ตามลำดับ ในส่วนของปัจจัยทางด้านประชากรศาสตร์ พบว่า เพศที่แตกต่างกัน ไม่มีผลต่อความพึงพอใจในการทำงานของพนักงานการไฟฟ้านครหลวง จังหวัดกรุงเทพมหานคร แต่อายุ สถานภาพ ระดับการศึกษา รายได้ และระยะเวลาในการทำงาน ที่แตกต่างกัน มีผลต่อความพึงพอใจในการทำงานของพนักงานการไฟฟ้านครหลวง จังหวัดกรุงเทพมหานคร
DOI: 10.14457/tu.the.2017.529
title: การปรับปรุงประสิทธิภาพในหน่วยงานจัดซื้อเพื่อลดต้นทุนของบริษัทผลิตชิ้นส่วนยานยนต์ขนาดใหญ่

description: บริษัทผลิตชิ้นส่วนยานยนต์ขนาดใหญ่ (บริษัท A) ได้ประกอบธุรกิจเกี่ยวกับการผลิตรถยนต์บรรทุก รถยนต์โดยสารรวมไปถึงผลิตชิ้นส่วนยานยนต์ เพื่อจำหน่ายให้กับตลาดภายในประเทศและตลาดส่งออกไปยังต่างประเทศ ในการดำเนินงานทางธุรกิจนั้นเป้าหมายสำคัญคือการสร้างความเติบโตให้บริษัทอย่างยั่งยืน ดังนั้นการลดต้นทุนในกระบวนการผลิตจึงเป็นสิ่งสำคัญที่มีส่วนช่วยทำให้ธุรกิจนั้นสามารถสร้างการเติบโตที่ดีให้กับบริษัท โดยหลักการที่ว่าการลดต้นทุนของผลิตภัณฑ์ที่ดีนั้นคือจะต้องไม่ส่งผลกระทบต่อคุณภาพ หรือภาพลักษณ์ของตัวผลิตภัณฑ์ เพราะจะทำให้องค์กรได้รับผลตอบแทนที่ได้มาไม่คุ้มกับผลตอบแทนที่จะเสียไป จากการวิเคราะห์ในเชิงเปรียบเทียบกับคู่แข่งแล้วนั้น ปรากฏว่าบริษัท A นั้นประสบปัญหาทางด้านผลกำไรต่อยอดขายต่ำกว่าคู่แช่ง ซึ่งปัญหาคือบริษัท A มีต้นทุนการผลิต (Cost of goods sold) สูงถึง 96.14 % ซึ่งเป็นปัจจัยสำคัญที่ส่งผลต้นทุนของบริษัทสูงขึ้น และลดประสิทธิภาพของการเติบโตของบริษัท A ดังนั้นในการศึกษาให้คำปรึกษาธุรกิจฉบับนี้จะพิจารณาเพื่อหาแนวทางแก้ไข โดยการกำหนดเป็นเครื่องมือและกลยุทธ์ ที่จะมุ่งประเด็นเพื่อที่จะช่วยปรับปรุงผลการดำเนินงานให้กับบริษัท A โดยการเพิ่มประสิทธิภาพการดำเนินการของแผนกจัดซื้อ ซึ่งกระบวนการจัดซื้อของบริษัทเป็นกระบวนการสำคัญที่ดำเนินการจัดหาชิ้นส่วนเข้ามาผลิตในบริษัท ทำให้ต้นทุนการผลิต (Cost of goods sold) ส่วนใหญ่จึงเกิดจากการดำเนินการในแผนกจัดซื้อ ดังนั้นในการศึกษาให้คำปรึกษานี้มีแนวทางในการเพิ่มประสิทธิภาพการในการทำงานโดย 1.การจัดทำฐานข้อมูลเพื่อสร้างมาตรฐานการตรวจสอบราคาชิ้นงานโดยการตรวจจับชิ้นงานที่มีราคาสูงเพื่อนำมาวิเคราะห์และลดต้นทุนที่มีราคาสูง 2.การจัดทำมาตรฐานข้อมูลเพื่อสร้างมาตรฐานการตรวจสอบราคาแม่พิมพ์ซึ่งเป็นการคัดกรองราคาแม่พิมพ์ไม่ให้มีราคาสูงเกินมาตรฐานกลยุทธ์ทั้งหมดที่ได้กำหนดไว้นั้น มีแผนการดำเนินงานทั้งหมด 3 ปี ซึ่งผลจากการดำเนินการตามกลยุทธ์ต่างๆ ที่ได้กำหนดไว้นั้น จะทำให้บริษัทมีอัตราผลส่วนกำไรต่อยอดขายเพิ่มสูงขึ้น และเป็นการคัดกรองผู้ส่งมอบชิ้นส่วนที่มีความสามารถในการควบคุมต้นทุนที่ดี รวมถึงเพิ่มทักษะในการต่อรองของพนักงานจัดซื้อ ซึ่งในระยะยาวแล้วจะทำให้บริษัทมีผลการดำเนินงานที่สามารถควบคุมต้นทุนให้เป็นไปตามงบประมาณที่ได้วางไว้ และนำผลกำไรที่ได้ไปลงทุนเพื่อการพัฒนาความสามารถในการแข่งขันของบริษัท
DOI: 10.14457/tu.the.2017.530
title: ปัจจัยที่มีอิทธิพลต่อการตัดสินใจในการใช้บริการด้านสินเชื่อของสมาชิกสหกรณ์ออมทรัพย์การไฟฟ้าฝ่ายผลิตแห่งประเทศไทย จำกัด

description: งานวิจัยนี้เป็นงานวิจัยเชิงปริมาณ มีวัตถุประสงค์เพื่อศึกษาเกี่ยวกับพฤติกรรมการใช้บริการด้านสินเชื่อของสมาชิกสหกรณ์ออมทรัพย์การไฟฟ้าฝ่ายผลิตแห่งประเทศไทย จำกัด พร้อมทั้งศึกษาถึงปัจจัยด้านประชากรศาสตร์ และปัจจัยส่วนประสมทางการตลาด (7Ps) ที่มีอิทธิพลต่อการตัดสินใจในการใช้บริการด้านสินเชื่อของสมาชิกสหกรณ์ฯ โดยมีกลุ่มตัวอย่างคือ สมาชิกของสหกรณ์ออมทรัพย์การไฟฟ้าฝ่ายผลิตแห่งประเทศไทย จำกัด ที่เคยใช้บริการด้านสินเชื่อของสหกรณ์ฯ และใช้การเก็บข้อมูลผ่านแบบสอบถาม ซึ่งได้รับแบบสอบถามที่สมบูรณ์จำนวนทั้งสิ้น 309 ชุดในด้านพฤติกรรมการใช้บริการด้านสินเชื่อของสมาชิกสหกรณ์ฯ ผลการวิจัยพบว่า กลุ่มตัวอย่างใช้บริการสินเชื่อประเภทเงินกู้สามัญ และเงินกู้ฉุกเฉินมากที่สุด โดยส่วนใหญ่มีมูลค่ายอดหนี้สินคงเหลือกับสหกรณ์ฯ อยู่ในช่วง 500,001 – 1,000,000 บาท ส่วนบริการด้านอื่นของสหกรณ์ฯ ที่กลุ่มตัวอย่างใช้บริการมากที่สุด คือ การออมหุ้น นอกจากนี้ยังพบว่า ร้อยละ 44 ของกลุ่มตัวอย่าง มีการใช้บริการด้านสินเชื่อกับสถาบันการเงินอื่นด้วย แต่อย่างไรก็ตามกลับพบว่ากลุ่มตัวอย่างถึงร้อยละ 84 ยังคงมีการใช้บริการด้านสินเชื่อกับสหกรณ์ฯ บ่อยครั้งที่สุดสำหรับในด้านปัจจัยที่มีอิทธิพลต่อการตัดสินใจในการใช้บริการด้านสินเชื่อของสมาชิกสหกรณ์ฯ ผลการวิจัยพบว่า ปัจจัยที่มีอิทธิพลต่อการตัดสินใจในการใช้บริการด้านสินเชื่อของสมาชิกสหกรณ์ฯ ประกอบด้วย 4 ปัจจัย เรียงลำดับจากมากไปน้อย ได้แก่ ปัจจัยด้านผลิตภัณฑ์ และบริการสนับสนุน ปัจจัยด้านอัตราดอกเบี้ย และค่าใช้จ่าย ปัจจัยด้านความสะดวก และการพัฒนาบริการ และปัจจัยด้านบุคลากรและการนำเสนอลักษณะทางกายภาพ ส่วนปัจจัยด้านประชากรศาสตร์ พบว่า อายุและระดับรายได้ที่แตกต่างกัน มีผลต่อการตัดสินใจใช้บริการด้านสินเชื่อที่แตกต่างกัน โดยกลุ่มตัวอย่างช่วงอายุ 50 ปีขึ้นไปมีค่าเฉลี่ยการเลือกใช้บริการสูงกว่าค่าเฉลี่ยของกลุ่มตัวอย่างในช่วงอายุที่ต่ำกว่า ส่วนในด้านรายได้ พบว่า กลุ่มตัวอย่างที่มีระดับรายได้ต่ำกว่า 30,000 บาท แตกต่างจากกลุ่มตัวอย่างช่วงรายได้เฉลี่ยต่อเดือน 30,000-45,000 และช่วงรายได้เฉลี่ยต่อเดือนมากกว่า 75,000 บาท ที่ระดับนัยสำคัญ 0.05
DOI: 10.14457/tu.the.2017.531
title: ปัจจัยที่มีผลต่อการตัดสินใจซื้อสินค้าผ่านช่องทางออนไลน์ของผู้บริโภคในประเทศไทย

description: ปัจจุบันธุรกิจซื้อ-ขายสินค้าหรือบริการผ่านช่องทางออนไลน์ค่อนข้างแข่งขันกันอย่างรุนแรง การศึกษาพฤติกรรมผู้บริโภคและปัจจัยที่ส่งผลต่อการตัดสินใจเลือกซื้อสินค้าผ่านช่องทางออนไลน์จึงเป็นสิ่งสำคัญที่ผู้ประกอบการควรรู้และเข้าใจเพื่อนำไปใช้ประโยชน์ในการวางแผนกลยุทธ์ธุรกิจที่เหมาะสม การวิจัยครั้งนี้จึงจัดทำขึ้นเพื่อศึกษาถึงปัจจัยในด้านต่างๆที่มีผลต่อการตัดสินใจเลือกซื้อสินค้าผ่านช่องทางออนไลน์ของผู้บริโภคในประเทศไทย โดยปัจจัยที่เลือกทำการศึกษา คือ ปัจจัยประชากรศาสตร์ ปัจจัยส่วนประสมทางการตลาดออนไลน์ และปัจจัยพฤติกรรมผู้บริโภค งานวิจัยครั้งนี้เป็นงานวิจัยเชิงปริมาณ (Quantitative Research) ทำการเก็บข้อมูลจากกลุ่มตัวอย่างทั้งหมดจำนวน 415 ตัวอย่าง ผ่านแบบสอบถามออนไลน์ วิธีการทางสถิติที่นำมาใช้ในการวิเคราะห์ข้อมูล คือ ค่าเฉลี่ย (Mean) ค่าร้อยละ (Percentage) และส่วนเบี่ยงเบนมาตฐาน (Standard Deviation) ส่วนสถิติที่ใช้ทดสอบสมมติฐาน คือ การวิเคราะห์ปัจจัย (Factor Analysis) การวิเคราะห์การถดถอยเชิงพหุคูณ (Multiple Regression Analysis) การวิเคราะห์ความแปรปรวนทางเดียว (One-Way ANOVA) และการทดสอบความแตกต่างด้วย Independent Sample T-test ผลการศึกษาพบว่า ผู้ตอบแบบสอบถามส่วนใหญ่เพศหญิง อายุมากกว่า 36 ปีขึ้นไป มีรายได้เฉลี่ยมากกว่า 40,000 บาท ระดับการศึกษาส่วนใหญ่ต่ำกว่าปริญญาตรี/ปริญญาตรีหรือเทียบเท่า และประกอบอาชีพพนักงานบริษัทเอกชน ในด้านพฤติกรรมการซื้อสินค้าผ่านช่องทางออนไลน์ส่วนใหญ่ผู้บริโภคซื้อสินค้า 1-2 ครั้งต่อเดือน ค่าใช้จ่ายเฉลี่ย 1,000-2,000 บาท นิยมเลือกซื้อสินค้าจากร้านค้าออนไลน์ที่มีเว็บไซต์เป็นของตัวเอง ส่วนใหญ่ซื้อสินค้าแฟชั่น ใช้โทรศัพท์มือถือ/สมาร์ทโฟน เป็นอุปกรณ์ในการสั่งซื้อสินค้า วิธีการชำระเงินที่เลือกใช้ คือ ชำระผ่าน Internet banking และผู้ตอบแบบสอบถามส่วนใหญ่ตัดสินใจเลือกซื้อสินค้าผ่านออนไลน์ด้วยตัวเอง ผลจากการทดสอบสมมติฐาน พบว่า ปัจจัยด้านประชากรศาสตร์ ได้แก่ ช่วงอายุและระดับการศึกษาที่ต่างกัน มีผลต่อการตัดสินใจเลือกซื้อสินค้าผ่านช่องทางออนไลน์ที่แตกต่างกัน ส่วนปัจจัยส่วนประสมทางการตลาดออนไลน์ พบว่า ปัจจัยด้านคุณภาพของผลิตภัณฑ์และความน่าเชื่อถือของร้านค้าออนไลน์ ปัจจัยด้านช่องทางการจัดจำหน่าย และปัจจัยด้านราคา มีผลต่อการตัดสินใจเลือกซื้อสินค้าผ่านช่องทางออนไลน์ และปัจจัยพฤติกรรมผู้บริโภคด้านอิทธิพลกลุ่มอ้างอิง ไม่มีผลต่อการตัดสินใจเลือกซื้อสินค้าผ่านช่องทางออนไลน์
DOI: 10.14457/tu.the.2017.532
title: ปัจจัยที่มีอิทธิพลต่อการตัดสินใจซื้อทัวร์ไปประเทศจีนของนักท่องเที่ยวชาวไทย

description: จากการศึกษางานวิจัย เรื่องปัจจัยที่มีอิทธิพลต่อการตัดสินใจซื้อทัวร์ไปประเทศจีนของนักท่องเที่ยวชาวไทย มีวัตถุประสงค์เพื่อศึกษาปัจจัยทางประชากรศาสตร์ ในด้านรายได้เฉลี่ยต่อเดือน และระดับการศึกษา นอกจากนี้ยังศึกษาปัจจัยส่วนประสมทางการตลาด (7P’S) ที่ส่งผลต่อการตัดสินใจซื้อทัวร์ไปประเทศจีนของนักท่องเที่ยวชาวไทย รวมถึงทำการศึกษาเกี่ยวกับพฤติกรรมการตัดสินใจเลือกใช้บริการทัวร์ไปประเทศจีนของนักท่องเที่ยวชาวไทย ซึ่งงานวิจัยนี้ได้ทำการวิจัยในรูปแบบเชิงสำรวจ (Survey Research) โดยมีกลุ่มตัวอย่างจากผู้ที่เคยใช้บริการทัวร์ไปประเทศจีน ซึ่งมีจำนวนกลุ่มตัวอย่างทั้งสิ้น 420 ตัวอย่าง      ผลการวิจัยสำหรับปัจจัยทางประชากรศาสตร์พบว่า  ผู้ที่มีระดับการศึกษาแตกต่างกัน จะมีการตัดสินใจซื้อทัวร์ไปประเทศจีนในระดับที่แตกต่างกัน โดยผู้ที่มีการศึกษาต่ำกว่าปริญญาตรีจะมีค่าเฉลี่ยของระดับการตัดสินใจซื้อทัวร์ไปประเทศจีนมากกว่าผู้ใช้บริการกลุ่มอื่น ในขณะที่ผู้ใช้บริการที่มีระดับรายได้แตกต่างกัน จะมีการตัดสินใจซื้อทัวร์ไปประเทศจีนในระดับที่ไม่แตกต่างกัน สำหรับในส่วนของปัจจัยส่วนประสมทางการตลาดที่ส่งผลต่อการตัดสินใจซื้อทัวร์ไปประเทศจีนของนักท่องเที่ยวชาวไทย ประกอบไปด้วย 2 ปัจจัย  ได้แก่ ปัจจัยด้านรูปลักษณ์ของบริษัททัวร์และขั้นตอนการจอง และปัจจัยด้านราคาและความสะดวกในการจอง โดยบริษัททัวร์มีรูปลักษณ์ที่ดี จะสามารถดึงดูดให้ผู้ใช้บริการสนใจและรู้สึกเชื่อถือในบริษัททัวร์นั้น อีกทั้ง ผู้ใช้บริการยังให้ความสำคัญกับงบประมาณในการเดินทางไปท่องเที่ยวประเทศจีน รวมถึงขั้นตอนการทำงานของบริษัททัวร์ในการให้การจองโดยหากมีความรวดเร็วก็จะสามารถกระตุ้นให้ผู้บริโภคนำไปสู่ตัดสินใจซื้อทัวร์ได้ในที่สุด     นอกจากนี้ ผลการวิจัยยังพบว่า พฤติกรรมการใช้บริการทัวร์ไปประเทศจีนของกลุ่มตัวอย่าง ส่วนใหญ่จะตัดสินใจซื้อทัวร์ไปประเทศจีนที่มีระยะเวลาในการท่องเที่ยว 5 วัน 4 คืน งบประมาณในการท่องเที่ยวประเทศจีนแต่ละครั้งจะใช้ประมาณ 30,001-40,000 บาท โดยจำนวนครั้งในการใช้บริการทัวร์ไปประเทศจีน ในช่วง 5 ปีที่ผ่านมา ส่วนใหญ่อยู่ที่ 1 ครั้ง บุคคลที่กลุ่มตัวอย่างมักจะร่วมเดินทางไปท่องเที่ยวประเทศจีนผ่านการใช้บริการจากทัวร์ ได้แก่ บิดา/มารดา และส่วนใหญ่จะรับรู้ข่าวสารโปรแกรมของบริษัททัวร์เพื่อไปประเทศจีนโดยมีผู้แนะนำมากที่สุด
DOI: 10.14457/tu.the.2017.533
title: ปัจจัยที่มีอิทธิพลต่อการตัดสินใจซื้อเครื่องสำอางยี่ห้อ 3CE ของผู้หญิงที่อาศัยอยู่ในเขตกรุงเทพมหานครและปริมณฑล

description: การแต่งหน้าของผู้หญิงมีประวัติศาสตร์และมีวิวัฒนาการมาอย่างยาวนาน ซึ่งปัจจุบันการแต่งหน้าของผู้หญิงถือเป็นเรื่องปกติในชีวิตประจำวัน เพื่อเสริมสร้างบุคลิกภาพที่ดีให้แก่ตนเองและเพื่อความสวยงาม ส่งผลให้ธุรกิจเกี่ยวกับความงามและเครื่องสำอางเติบโตอย่างต่อเนื่อง สำหรับประเทศไทยพบว่า ตลาดเครื่องสำอางประเภทแต่งหน้าสีสันมีการแข่งขันที่รุนแรง เห็นได้จากมูลค่าตลาดเครื่องสำอางประเภทแต่งหน้าสีสันที่มีมูลค่าสูงขึ้นเรื่อยมา โดยเฉพาะมูลค่าการนำเข้าเครื่องสำอางจากประเทศเกาหลีใต้ในช่วงปี พ.ศ.2556-2559 ซึ่งมีอัตราการขยายตัวที่สูงเมื่อเทียบกับประเทศอื่น ๆ ซึ่งเป็นผลมาจากจากการที่กระแสความนิยมในวัฒนธรรมเกาหลีเข้ามามีอิทธิพลต่อวิถีชีวิต ความชื่นชอบ และทัศนคติของคนไทย โดยเฉพาะในกลุ่มวัยรุ่นและวัยทำงาน อย่างไรก็ตาม เมื่อพิจารณายี่ห้อเครื่องสำอางจากประเทศเกาหลีใต้ที่จำหน่ายอยู่ในประเทศไทยในปัจจุบันและเป็นที่รู้จักกันโดยทั่วไป พบว่าส่วนใหญ่ล้วนเป็นยี่ห้อที่ผลิตภายใต้บริษัทขนาดใหญ่ของเกาหลีใต้ทั้งสิ้น ได้แก่ บริษัท อมอร์แปซิฟิค และบริษัท แอลจี เฮาส์โฮลด์ แอนด์ เฮลธ์แคร์ จำกัด แต่ในปี พ.ศ.2559 กลับพบว่ามีเครื่องสำอางยี่ห้อ 3CE หรือ 3 CONCEPT EYES ได้รับความนิยมอย่างมากในประเทศไทย แม้ว่าจะไม่ได้เป็นยี่ห้อที่อยู่ภายใต้บริษัททั้ง 2 เลยก็ตาม เป็นเหตุที่น่าสนใจที่จะศึกษาว่ามีปัจจัยใดบ้างที่ทำให้เครื่องสำอางยี่ห้อนี้ได้รับความนิยมสูงกว่ายี่ห้ออื่น ๆงานวิจัยนี้มีวัตถุประสงค์เพื่อศึกษาปัจจัยที่มีอิทธิพลต่อการตัดสินใจซื้อเครื่องสำอางยี่ห้อ 3CE ของผู้หญิงที่อาศัยอยู่ในเขตกรุงเทพมหานครและปริมณฑล โดยใช้ปัจจัยลักษณะทางประชากรศาสตร์ ซึ่งประกอบไปด้วย รายได้ และอาชีพ และปัจจัยส่วนประสมทางการตลาด ซึ่งประกอบไปด้วยปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย และปัจจัยด้านการส่งเสริมการตลาด เพื่อให้บริษัทผู้ผลิตและผู้นำเข้าสามารถนำไปใช้เป็นแนวทางในการปรับปรุงการดำเนินธุรกิจให้สอดคล้องกับความต้องการของผู้บริโภค และสามารถนำผลการวิจัยไปใช้ประกอบการวางแผนกลยุทธ์และแผนการตลาดได้อย่างเหมาะสม เพื่อให้สามารถแข่งขันกับยี่ห้ออื่น ๆ ในตลาดได้ โดยประชากรที่อยู่ในกลุ่มเป้าหมายในการวิจัยครั้งนี้ ได้แก่ ผู้หญิงที่อาศัยอยู่ในเขตกรุงเทพมหานครและปริมณฑลที่เคยมีประสบการณ์ซื้อเครื่องสำอางยี่ห้อ 3CE ซึ่งจะเก็บข้อมูลโดยการแจกแบบสอบถามผ่านช่องทางสังคมออนไลน์ โดยผู้วิจัยได้รับแบบสอบถามที่ผ่านการคัดกรองเพื่อนำมาใช้ในการประมวลผลจำนวน 580 ชุด ผลการวิจัยพบว่า ปัจจัยที่มีอิทธิพลต่อการตัดสินใจซื้อเครื่องสำอางยี่ห้อ 3CE ของผู้หญิงที่อาศัยอยู่ในเขตกรุงเทพมหานครและปริมณฑล เรียงลำดับจากมากไปน้อย ได้แก่ ปัจจัยด้านราคาและคุณสมบัติของผลิตภัณฑ์ และปัจจัยด้านบรรจุภัณฑ์ ตรายี่ห้อ และรูปแบบของผลิตภัณฑ์ สำหรับปัจจัยด้านช่องทางการจัดจำหน่าย ปัจจัยด้านกระบวนการจัดจำหน่ายผลิตภัณฑ์ และปัจจัยด้านการส่งเสริมการตลาด ไม่มีอิทธิพลต่อการตัดสินใจซื้อเครื่องสำอางยี่ห้อ 3CE ของผู้หญิงที่อาศัยอยู่ในเขตกรุงเทพมหานครและปริมณฑลนอกจากนี้ จากการทดสอบยังพบด้วยว่า ปัจจัยลักษณะทางประชากรศาสตร์ ซึ่งประกอบไปด้วย รายได้ และอาชีพ ไม่มีอิทธิพลต่อการตัดสินใจซื้อเครื่องสำอางยี่ห้อ 3CE ของผู้หญิงที่อาศัยอยู่ในเขตกรุงเทพมหานครและปริมณฑลอย่างมีนัยสำคัญ